น้ำมัน WTI ปิดบวก 76 เซนต์ รับคาดการณ์ “โอเปกพลัส” ลดการผลิต
น้ำมัน WTI ปิดบวก 76 เซนต์ รับคาดการณ์ “โอเปกพลัส” ลดการผลิต โดยสัญญาน้ำมันดิบ WTI ส่งมอบเดือนธ.ค. บวก 76 เซนต์ หรือ 0.9% ปิดที่ 83.57 เหรียญ/บาร์เรล
น้ำมัน WTI ปิดบวก 76 เซนต์ รับคาดการณ์ “โอเปกพลัส” ลดการผลิต โดยสัญญาน้ำมันดิบ WTI ส่งมอบเดือนธ.ค. บวก 76 เซนต์ หรือ 0.9% ปิดที่ 83.57 เหรียญ/บาร์เรล
30 ต.ค. 2564

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (29 ต.ค.) โดยได้แรงหนุนจากการคาดการณ์ที่ว่า กลุ่มโอเปกพลัสจะยังคงลดการผลิตน้ำมันต่อไป
โดยสัญญาน้ำมันดิบ WTI ส่งมอบเดือนธ.ค. เพิ่มขึ้น 76 เซนต์ หรือ 0.9% ปิดที่ 83.57 ดอลลาร์/บาร์เรล แต่ลดลง 0.2% ในรอบสัปดาห์นี้
ด้านสัญญาน้ำมันดิบเบรนท์ (BRENT) ส่งมอบเดือนธ.ค. เพิ่มขึ้น 6 เซนต์ หรือ 0.1% ปิดที่ 84.38 ดอลลาร์/บาร์เรล แต่ลดลง 1.3% ในรอบสัปดาห์นี้
ส่วนทั้งเดือนต.ค.นั้น สัญญาน้ำมันดิบ WTI เพิ่มขึ้นมากกว่า 11% ขณะที่สัญญาน้ำมันดิบเบรนท์ เพิ่มขึ้น 7.5%
ขณะที่บรรดานักลงทุนจับตาการประชุมของโอเปกพลัสเพื่อกำหนดนโยบายการผลิตน้ำมันสำหรับเดือนธ.ค.ในวันที่ 4 พ.ย.นี้
โดยตลาดคาดการณ์ว่า โอเปกพลัสจะยังคงมีมติเพิ่มกำลังการผลิตน้ำมันเพียง 400,000 บาร์เรล/วันในเดือนธ.ค.ต่อไป แม้ว่าหลายประเทศ เช่น สหรัฐและอินเดีย ต่างกดดันให้โอเปกพลัสเพิ่มกำลังการผลิตมากขึ้นเพื่อชะลอการพุ่งขึ้นของราคาน้ำมันก็ตาม
นอกจากนี้ ราคาน้ำมันยังได้แรงหนุนจากภาวะตึงตัวในตลาด ท่ามกลางความต้องการใช้น้ำมันที่เพิ่มขึ้นทั่วโลก ขณะที่เศรษฐกิจฟื้นตัวจากการแพร่ระบาดของโรคโควิด-19